Sukladno članku 13. stavka 4. Zakona o zaštiti od požara („Narodne novine“ broj 92/10, 114/22), članka 26. Statuta Općine Kloštar Ivanić („Službeni glasnik Zagrebačke županije“ broj 13/21), a temeljem Procjene ugroženosti od požara i tehnološke eksplozije Općine Kloštar Ivanić i Godišnjeg provedbenog plana unapređenja zaštite od požara za područje Zagrebačke županije za 2024. godinu („Glasnik Zagrebačke županije“ broj 54/23), Općinsko vijeće Općine Kloštar Ivanić na 18. sjednici održanoj dana 07.03.2024. godine donijelo je

**GODIŠNJI PROVEDBENI PLAN**

**unapređenja zaštite od požara za područje Općine Kloštar Ivanić za 2024. godinu**

**I.**

U cilju unapređenja zaštite od požara na području Općine Kloštar Ivanić Općinsko vijeće Općine Kloštar Ivanić donosi Godišnji provedbeni plan unapređenja zaštite od požara za područje Općine Kloštar Ivanić za 2024. godinu (u daljnjem tekstu: Provedbeni plan).

**II.**

Za unapređenje mjera zaštite od požara na području Općine Kloštar Ivanić potrebno je u 2024. godini provesti sljedeće tehničke i organizacijske mjere:

**1. Organizacijske mjere**

1.1. Sukladno izračunu o potrebnom broju vatrogasaca iz Procjena ugroženosti od požara i tehnoloških eksplozija gradova i općina osigurati potreban broj operativnih vatrogasaca. Operativni vatrogasac može biti profesionalni i dobrovoljni vatrogasac uz zadovoljavanje uvjeta propisanih člankom 41. i 51. Zakona o vatrogastvu („Narodne novine“ broj 125/19, 114/22)

***Izvršitelj zadatka: Općina Kloštar Ivanić***

*Pravne osobe koje imaju vatrogasne postrojbe s područja Zagrebačke županije*

* 1. Jedinice lokalne samouprave s područja Zagrebačke županije duže su imati organiziranu dimnjačarsku službu na svom području sukladno važećim propisima.

***Izvršitelj zadatka: Općina Kloštar Ivanić***

**2. Normativne mjere**

2.1. Jedinice lokalne uprave s područja Zagrebačke županije dužne su svoje Procjene ugroženosti od požara i tehnološke eksplozije, te Planove zaštite od požara usklađivati s novonastalim uvjetima u zakonom propisanom roku. Presliku ažurirane dokumentacije treba dostavljati matičnim Vatrogasnim zajednicama, Vatrogasnoj zajednici Zagrebačke županije i nadležnom upravnom odjelu Zagrebačke županije.

***Izvršitelj zadatka: Općina Kloštar Ivanić***

2.2. Propisati mjere za uređivanje i održavanje rudina, živica, međa, poljskih i šumskih putova i kanala sukladno važećim propisima.

***Izvršitelj zadatka: Općina Kloštar Ivanić***

**3. Tehničke mjere**

3.1. Opremanje vatrogasnih postrojbi izvršiti sukladno važećim propisima i usvojenim planovima zaštite od požara. Za potrebe vatrogasnih postrojbi osigurati odgovarajuća spremišta za vatrogasna vozila i tehniku.

***Izvršitelj zadatka: Općina Kloštar Ivanić***

*Pravne osobe koje imaju vatrogasne postrojbe s područja Zagrebačke županije*

*VZO Kloštar Ivanić*

3.2. Za učinkovito i uspješno djelovanje vatrogasaca od trenutka uzbunjivanja i početka intervencije do lokaliziranja i gašenja požara, potrebno je, sukladno Procjeni ugroženosti od požara i tehnoloških eksplozija, osigurati dovoljan broj stabilnih, mobilnih i ručnih radio uređaja za potrebe vatrogasnih postrojbi.

***Izvršitelj zadatka: Općina Kloštar Ivanić***

*Pravne osobe koje imaju vatrogasne postrojbe s područja Zagrebačke županije*

*VZO Kloštar Ivanić*

**4. Urbanističke mjere**

4.1. U postupku izrade i donošenja prostorno planske dokumentacije, ovisno o razini prostornih planova, obvezno je utvrditi mjere zaštite od požara sukladno važećim propisima.

***Izvršitelj zadatka: Općina Kloštar Ivanić***

*Zavod za prostorno uređenje Zagrebačke županije*

3.2. U oblikovanju vatrogasnih pristupa potrebno je voditi računa da oni udovoljavaju svojoj svrsi u pogleda uvjeta korištenja, nosivosti, širine, nagiba, radijusa, površine, udaljenosti, dužine i drugo, sukladno važećim propisima (Pravilnik o uvjetima za vatrogasne pristupe „Narodne novine“ broj 35/94, 55/94, 142/03).

***Izvršitelj zadatka: Općina Kloštar Ivanić***

*Zavod za prostorno uređenje Zagrebačke županije*

3.3. Sukladno važećim propisima u naseljenim područjima sustavno poduzimati potrebne mjere kako bi prometnice i javne površine bile uvijek prohodne u svrhu nesmetane intervencije. U većim kompleksima pravnih osoba osigurati stalnu prohodnost vatrogasnih pristupa i putova evakuacije.

***Izvršitelj zadatka: Općina Kloštar Ivanić***

*Pravne osobe koje upravljaju javnim cestama*

*Pravne osobe koje su vlasnici većih proizvodnih kompleksa*

3.4. Građevinama (stambenim, poslovnim, industrijskim) tijekom cijelog razdoblja njihove eksploatacije potrebno je pridavati odgovarajuću pozornost u održavanju, kako bi se očuvala njihova tehnička svojstva i temeljni zahtjevi u pogledu zaštite od požara. Unapređivati i nadograđivati postojeće mjere zaštite od požara, a sukladno novim spoznajama i tehnološkim dostignućima.

***Izvršitelj zadatka: Općina Kloštar Ivanić za građevine u posjedu***

*(vlasnici i korisnici građevina, upravitelji zgrada)*

3.5. Vlasnici odnosno korisnici građevina i drugih nekretnina te prostora, odnosno upravitelji zgrada, dužni su organizirati zaštitu od požara te skrbiti o stanju zaštite od požara sukladno odredbama Zakona o zaštiti od požara, propisima donesenim na temelju njega, odlukama i planovima tijela državne uprave, JLS i Županije, općim aktima pravnih osoba, procjenama ugroženosti i planovima zaštite od požara.

***Izvršitelj zadatka: Općina Kloštar Ivanić za građevine u posjedu***

*(vlasnici i korisnici građevina, upravitelji zgrada)*

3.6. Urediti prilaze za vatrogasna vozila i pristupe do površina voda koje svojom izdašnošću udovoljavaju potrebama kod gašenja požara, a u svrhu crpljenja vode za potrebe gašenja požara.

***Izvršitelj zadatka: Općina Kloštar Ivanić***

**4. Organizacijske i administrativne mjere zaštite od požara na otvorenom prostoru i odlagalištima komunalnog otpada**

4.1. Otpad se zbrinjava sukladno odredbama Zakona o gospodarenju otpadom („Narodne novine“ broj 84/21, 142/23), a prihvat otpada na odlagalište, mjere u svezi s planiranjem, gradnjom, radom i zatvaranjem odlagališta i postupanjem nakon njihova zatvaranja provodi se sukladno odredbama Pravilnika o odlagalištima otpada („Narodne novine“ broj 4/23). Odlagališta otpada moraju biti usklađena s odredbama važećih propisa, odnosno ako to nije moguće treba poduzeti radnje za njihovu sanaciju i zatvaranje.

***Izvršitelj zadatka: Općina Kloštar Ivanić***

*Pravne osobe koje upravljaju odlagalištima*

*Pravne osobe koje obavljaju komunalnu djelatnost*

4.2. Sukladno važećim propisima koji reguliraju zaštitu od požara na otvorenom prostoru, nužno je urediti okvire ponašanja na otvorenom prostoru, posebice u vrijeme povećane opasnosti od požara kroz donošenje odluka koje uređuju uvjete i načine spaljivanja poljoprivrednog i drugog gorivog otpada biljnog porijekla na otvorenom prostoru.

***Izvršitelj zadatka: Općina Kloštar Ivanić***

4.3. Periodično tijekom godine kroz promidžbene aktivnosti putem brošura, plakata, lokalnog tiska, radija i televizije stanovništvo Zagrebačke županije, odnosno Općine Kloštar Ivanić upozoravati na potencijalne opasnosti od nastanka požara te mjere koje je potrebno poduzimati u cilju sprječavanja njegovog nastanka na građevinama i vanjskim prostorima.

***Izvršitelj zadatka: Općina Kloštar Ivanić***

*VZO Kloštar Ivanić*

4.4. Obavezna je skrb nad lokalnim cestama te zemljišnim pojasom uz cestu. Zemljišni pojas uz ceste mora biti čist i pregledan kako zbog sigurnosti prometa tako i zbog sprječavanja nastajanja i širenja požara na njemu. Stoga je obavezno čišćenje zemljišnog pojasa uz ceste od lakozapaljivih tvari, odnosno onih tvari koje bi mogle izazvati požar ili omogućiti odnosno olakšati njegovo širenje.

***Izvršitelj zadatka: Općina Kloštar Ivanić***

**III.**

Sredstva za provedbu obaveza Općine Kloštar Ivanić koje proizlaze iz ovog Provedbenog plana, osigurat će se Proračunom Općine Kloštar Ivanić za 2024. godinu.

**IV.**

Ovaj Provedbeni plan donosi se na temelju Provedbenog plana unapređenja zaštite od požara na području Zagrebačke županije za 2024. godinu („Glasnik Zagrebačke županije“ broj 54/23).

**V.**

Sukladno članku 13. stavku 8. Zakona o zaštiti od požara („Narodne novine“ broj 92/10, 114/22), Općinsko vijeće Općine Kloštar Ivanić najmanje jednom godišnje razmatra izvješće o stanju zaštite od požara na svom području i stanju provedbe godišnjeg provedbenog plana unapređenja zaštite od požara za svoje područje.

**VI.**

Ovaj Provedbeni plan objavit će se u „Glasniku Zagrebačke županije“, a stupa na snagu osmi dan od dana objave.

KLASA: 245-01/24-01/01

URBROJ: 238-14-01-24-12

Kloštar Ivanić, 07.03.2024.

REPUBLIKA HRVATSKA

ZAGREBAČKA ŽUPANIJA

OPĆINA KLOŠTAR IVANIĆ

OPĆINSKO VIJEĆE

Predsjednik Općinskog vijeća:

Miljenko Majdek